V: Teef soog ander hondjies
My hondeteef het kleintjies gekry. Die teef het melk gehad en haar kleintjies gevoed vir omtrent 3 weke. Die teef se ma het haar besorg oor die kleintjies en het ook melk gekry. Die ma het heeltemal opgedroog van melk en die ouma gee melk. Dit is die tweede keer wat dit gebeur. Die vorige keer het sy ‘n ander teef se kleintjies gevoed. Dit is Jack Russells. Kan u dit verklaar?
Deur: .26 Julie 2019 538 keer gelees
Hierdie ouer teef is duidelik 'n baie goeie ma! Dit is normaal in honde dat tewe wat nie gesteriliseer is nie, steeds hoë vlakke van die hormoon progesteroon vrystel (die swangerskap-hormoon) tydens hulle voortplantingsiklusse.
Dit is hoekom dit redelik algemeen is dat tewe skynswangerskappe kry - hulle kry melk en tree op soos tewe met kleintjies, al het hulle nie kleintjies nie.
Teoreties kan enige ongesteriliseerde teef begin melk produseer wanneer die hormoon oksitosien vrygestel word. Oksitosien-vrystelling word gestimuleer wanneer die kleintjies aan die tepels suig. Sodra die kleintjies begin suig, produseer die teef meer oksitosien en so gaan dit aan totdat die kleintjies gespeen word.
Wanneer die tepels nie gestimuleer word nie, hou die teef op melk produseer. In hierdie geval, het die kleintjies moontlik al hoe meer aan die ouma begin drink en nie meer aan die ma nie en het die ma gevolglik opgedroog.
Hoekom hulle opgehou het om by die ma te drink, is nie duidelik nie - dalk het die ouma meer tepels of meer melk gehad, of dalk het sy hulle gemakliker laat voel, maar dit sal net die kleintjies kan antwoord!
Dr Quixi Sonntag (BVSc)(Hons) PGCHE
Lektor: Etiologie, Welsyn, Voeding, Gedragsmedisyne Gemeenskapsbetrokkenheid
Departement van Geselskapdiere